
[bookmark: Sujet][bookmark: References]Euroopa Parlamendi 8. oktoobri 2025. aasta resolutsioon, mis käsitleb ettepanekut võtta vastu Euroopa Parlamendi ja nõukogu otsus koondatud töötajate toetuseks loodud Globaliseerumisega Kohanemise Euroopa Fondi vahendite kasutuselevõtmise kohta (Belgia taotlus – EGF/2025/001 BE/BelGaN) (COM(2025)0157 – C10-0188/2025 – 2025/0198(BUD))
Euroopa Parlament,
–	võttes arvesse komisjoni ettepanekut Euroopa Parlamendile ja nõukogule (COM(2025)0157 – C10‑0188/2025),
–	võttes arvesse Euroopa Parlamendi ja nõukogu 28. aprilli 2021. aasta määrust (EL) 2021/691, millega luuakse Globaliseerumisega Kohanemise Euroopa Fond (EGF) koondatud töötajate toetuseks ja tunnistatakse kehtetuks määrus (EL) nr 1309/2013[footnoteRef:1] (edaspidi „EGFi määrus“), [1:  	ELT L 153, 3.5.2021, lk 48, ELI: http://data.europa.eu/eli/reg/2021/691/oj.] 

–	võttes arvesse nõukogu 17. detsembri 2020. aasta määrust (EL, Euratom) 2020/2093, millega määratakse kindlaks mitmeaastane finantsraamistik aastateks 2021–2027[footnoteRef:2], mida on muudetud määrusega (EL, Euratom) 2024/765[footnoteRef:3], eriti selle artiklit 8, [2:  	ELT L 433 I, 22.12.2020, lk 11, ELI: http://data.europa.eu/eli/reg/2020/2093/oj.]  [3:  	Nõukogu 29. veebruari 2024. aasta määrus (EL, Euratom) 2024/765, millega muudetakse määrust (EL, Euratom) 2020/2093, millega määratakse kindlaks mitmeaastane finantsraamistik aastateks 2021–2027 (ELT L, 2024/765, 29.2.2024, ELI: http://data.europa.eu/eli/reg/2024/765/oj).] 

–	võttes arvesse 16. detsembri 2020. aasta institutsioonidevahelist kokkulepet Euroopa Parlamendi, Euroopa Liidu Nõukogu ja Euroopa Komisjoni vahel, mis käsitleb eelarvedistsipliini, eelarvealast koostööd ning usaldusväärset finantsjuhtimist, samuti uusi omavahendeid, sealhulgas uute omavahendite kasutuselevõtmise suunas liikumise tegevuskava[footnoteRef:4], eriti selle punkti 12, [4:  	ELT L 433 I, 22.12.2020, lk 28, ELI: http://data.europa.eu/eli/agree_interinstit/2020/1222/oj.] 

–	võttes arvesse tööhõive- ja sotsiaalkomisjoni arvamust,
–	võttes arvesse eelarvekomisjoni raportit (A10-0163/2025),
A.	arvestades, et liit on kehtestanud õigusnormid ja loonud eelarvevahendid, et anda lisaabi töötajatele, kes kannatavad maailmakaubanduses toimunud suurte struktuurimuutuste või üleilmse finants- ja majanduskriisi tagajärjel, ning aidata neil tööturule tagasi pöörduda; arvestades, et abi andmiseks makstakse töötajatele ja ettevõtetele, mille heaks nad töötasid, rahalist toetust;
B.	arvestades, et Belgia esitas taotluse EGF/2025/001 BE/BelGaN, et saada Globaliseerumisega Kohanemise Euroopa Fondist (EGF) rahalist toetust seoses 417 töötaja koondamisega NACE Revision 2 jaosse 26 (arvutite, elektroonika- ja optikaseadmete tootmine) kuuluvas majandussektoris Belgia piirkonnas Provincie Oost-Vlanderen (BE23) 31. juulist 2024 kuni 30. novembrini 2024 kestnud neljakuulisel võrdlusperioodil;
C.	arvestades, et taotlus põhineb EGFi määruse artikli 4 lõike 2 punkti a kohastel sekkumiskriteeriumidel, milles on seatud tingimuseks, et võrdlusperioodiks oleva nelja kuu jooksul on liikmesriigi ettevõttes pidanud tegevuse lõpetama vähemalt 200 koondatud töötajat või iseenda tööandjat, kaasa arvatud töötajad, kelle on koondanud nimetatud ettevõtja tarnijad või tootmisahela järgmise etapi tootjad;
[bookmark: _Hlk207698597]D.	arvestades, et Venemaa Ukraina-vastane agressioonisõda ja kiirenev inflatsioon on mõjutanud energia-, materjali- ja tööjõukulusid, suurendades survet BelGaNi rentaablusele;
E.	arvestades, et BelGaN oli spetsialiseerunud autotööstuses kasutatavate pooljuhtide tootmisele; arvestades, et Euroopa auto- ja selle allhanketööstus seisab silmitsi enneolematu survega, mida põhjustavad nii välis- kui ka siseprobleemid, nagu konkurentsimoonutused ja suured energiakulud;
F.	arvestades, et äriühingu kasumlikkus vähenes märkimisväärselt piiratud rahavoo tõttu, mis tulenes üleminekust ränipõhistelt kiipidelt galliumnitriidi tehnoloogiale, mida takistasid suured tootmiskulud ja üleminekuperioodil ebapiisavad investeeringud;
G.	arvestades, et BelGaN esitas 30. juulil 2024 pankrotiavalduse;
H.	arvestades, et Flandria tööturuasutused (VDAB[footnoteRef:5]) pakuvad meetmete riigisisest eel- ja kaasrahastamist; [5:  	Vlaamse Dienst voor Arbeidsbemiddeling en Beroepsopleiding.] 

I.	arvestades, et kooskõlas Belgia õigusega järgis ettevõte töötajate esindajate teavitamise ja nendega konsulteerimise kohustuslikku menetlust; arvestades, et nõuet luua tööhõiveüksus, mille eesmärk on osutada kollektiivse koondamise käigus koondatud töötajatele töökohavahetuse teenuseid, ei kohaldata pankroti korral ja seetõttu osutas töökohavahetuse teenuseid VDAB;
J.	arvestades, et EGFi rahalist toetust tuleks peamiselt kasutada aktiivseteks tööturupoliitika meetmeteks ja individuaalseteks teenusteks, mille eesmärk on aidata toetusesaajatel naasta kiiresti inimväärsele ja püsivale tööle oma algsel tegevusalal või muus valdkonnas ning valmistada neid samal ajal ette keskkonnahoidlikuma ja digitaalsema Euroopa majanduse jaoks;
K.	arvestades, et määruse (EL, Euratom) 2020/2093 (mida on muudetud määrusega (EL, Euratom) 2024/765) artikli 8 kohaselt ei tohi EGFist antav toetus ületada iga-aastast maksimumsummat, milleks on 30 miljonit eurot (2018. aasta hindades);
1.	nõustub komisjoniga, et EGFi määruse artikli 4 lõike 2 punktis a sätestatud tingimused on täidetud ja Belgial on õigus saada nimetatud määruse alusel rahalist toetust summas 931 690 eurot ehk 85 % kogukulust, mis on 1 096 107 eurot ning hõlmab individualiseeritud teenuste kulu 1 052 607 eurot ning ettevalmistus-, haldus-, teavitamis- ja reklaami-, kontrolli- ja aruandlustegevuse kulu 43 500 eurot;
2.	märgib, et Belgia ametiasutused esitasid taotluse 21. veebruaril 2025 ning pärast Belgialt lisateabe saamist viis komisjon taotluse hindamise lõpule peaaegu viis kuud hiljem, 7. juulil 2025, ja andis sellest Euroopa Parlamendile teada 26. augustil 2025; rõhutab, kui oluline on EGFi toetuse taotluse esitamise ja rahastamisotsuse tegemise vahele jäävat aega lühendada; rõhutab vajadust lihtsustada ja kiirendada sisemenetlusi, kahjustamata seejuures institutsioonilist tasakaalu, eelkõige Euroopa Parlamendi kui eelarvepädeva institutsiooni õigusi;
3.	arvestades, et taotlus on esitatud seetõttu, et ettevõtja BelGaN koondas 417 töötajat;
4.	juhib tähelepanu sellele, et BelGaNi koondamised tõstsid aastase töötuse määra Oudenaarde piirkonnas + 9 %-ni, eelkõige kõrge ja keskmise kvalifikatsiooniga töötute hulgas; märgib, et samal ajal vähenesid töökohad piirkonnas 22 %, kuna viimase kolme aasta jooksul on pankrotiavalduse esitanud ettevõtete arv järsult suurenenud;
5.	tuletab meelde, et töötajatele osutatavad individuaalsed teenused koosnevad järgmistest meetmetest: infotunnid, töökohavahetuse teenused, koolitus ja ümberõpe, koolitus töökohal, õiglane töökoht, abi töö otsimisel, töökohtade eelnev taustauuring ja töövahendus, et võimaldada töötajatel võimalikult kiiresti tööturule naasta, andes neile kvaliteetsed oskused ja koolituse, mis on sektori võimalikele tööandjatele oluline, suurendades samal ajal nende suutlikkust arendada ettevõtlusalgatusi ja uusi projekte; rõhutab sellega seoses, et hästi koolitatud tööjõud on tulevikukindla Euroopa majanduse võti;
6.	nõuab rakendatud meetmete põhjalikku lõpphindamist, sealhulgas andmeid edukalt tööturule naasnud töötajate arvu kohta ning toetusesaajatelt saadud tagasisidet antud toetuse kvaliteedi ja asjakohasuse kohta;
7.	märgib, et Belgia alustas sihtrühma kuuluvatele toetusesaajatele individuaalsete teenuste osutamist 8. augustil 2024 ja EGFist rahalise toetuse saamise tingimustele vastab seega ajavahemik alates nimetatud kuupäevast kuni 24 kuu möödumiseni käesolevale resolutsioonile lisatud otsuse jõustumise kuupäevast;
8.	märgib, et Belgia hakkas EGFi rakendamisega seotud halduskulusid kandma 31. juulil 2024 ja seega on sellised kulud kõlblikud EGFi rahalise toetuse saamiseks alates sellest kuupäevast kuni 31 kuu möödumiseni käesolevale resolutsioonile lisatud otsuse jõustumise kuupäevast;
9.	rõhutab, et Belgia ametiasutused on kinnitanud, et kavandatud meetmetele juurdepääsul ja nende rakendamisel järgitakse võrdse kohtlemise ja mittediskrimineerimise põhimõtteid ning välditakse topeltrahastamist;
10.	rõhutab, et tuleb tagada liidupoolse rahaeraldise selge tuvastatavus ja nähtavus, et rõhutada selle lisaväärtust; nõuab toetusesaajate, piirkondlike ja kohalike omavalitsuste, sotsiaalpartnerite, meedia ja laiema üldsuse järjepidevat ja sihipärast teavitamist;
11.	kordab, et EGFi toetus ei tohi asendada meetmeid, mida äriühingud peavad võtma riigisisese õiguse ja kollektiivlepingute kohaselt;
12.	kiidab käesolevale resolutsioonile lisatud otsuse heaks;
13.	teeb presidendile ülesandeks kirjutada koos nõukogu eesistujaga otsusele alla ja korraldada selle avaldamine Euroopa Liidu Teatajas;
14.	teeb presidendile ülesandeks edastada käesolev resolutsioon koos selle lisaga nõukogule ja komisjonile.

